DA: ‘Publiek moet stem dik maak teen NGV’Foto: Daan Stevens/Unsplash.com Die DA het ŉ beroep op Suid-Afrikaners gedoen om hul stem dik te maak teen die voorgestelde Nasionale Gesondheidsversekering (NGV). Die amptelike opposisie meen die regering se planne sal die land se gesondheidstelsel op “dieselfde verwoestingspad plaas waarop alle staatsinstansies in die land is”. Die DA het gevolglik Cedric Frolick, voorsitter van Nasionale Vergadering- voorsitters, versoek om te begroot en te beplan vir ŉ uitgebreide proses van openbare deelname binne die volgende paar weke. Die wetsontwerp is nou voor die parlement om daaroor te debatteer en die publiek se insette in ag te neem voor die wetgewing klousule-vir-klousule geanaliseer sal word. Siviwe Gwarube, die DA se skaduminister van gesondheid, het gesê die wetsontwerp sal verreikende gevolge vir elke Suid-Afrikaner inhou. “Dit is waarom dit noodsaaklik is dat die proses van openbare deelname toelaat dat elke entiteit, belangegroep, gewone landsburger en die burgerlike samelewing sy en haar insette lewer in die wetgewingsproses,” het Gwarube gesê. Volgens die DA is die wetsontwerp deurtrek van problematiese elemente en skuiwergate wat nog beantwoord en opgelos moet word. Dit sluit in: – Geen volhoubare befondsingsmodel vir die implementering van die wetsontwerp; – Onbeperkte mag van die minister van gesondheid wat hom sal toelaat om die raad aan te stel wat die multimiljardrand NGV-fonds sal bestuur; – Die rol van die provinsies as die implementerende arm van gesondheidsorg in die land is steeds onduidelik en die model wat voorgestel word kom neer op gesondheidsdienste wat nasionaal bestuur word, wat ongetwyfeld sal neerkom op swakker diens aan die mense van Suid-Afrika; – Die bykomende belastingverpligting op Suid-Afrikaners is swaar op ŉ bevolking wat reeds gebuk gaan onder ŉ swak ekonomie en werkloosheid; – Die rol van mediese fondse moet nog gedefinieer word en Suid-Afrikaners sal geen ander keuse gelaat word as om staat te maak op ŉ reeds oorlaaide en gebrekkige gesondheidstelsel nie; – Die tesourie stamp blykbaar koppe met die departement van gesondheid oor die addisionele multimiljardrand-inspuiting wat benodig word om gestalte te gee aan sommige elemente van die wetgewing; – Die wetgewing sal lei tot die vestiging van verskeie distrikvlak-entiteite wat die staatsdiens nog meer sal opblaas en burokratiese bottelnekke in die stelsel sal veroorsaak. “Suid-Afrika benodig universele gesondheidsorg. Die huidige stelsel moet hervorm word en die onvolhoubare vlakke van ongelykheid in die land oorbrug. Daar is egter volhoubare maniere om dit te doen,” het Gwarube gesê. “Die DA doen ŉ beroep op Suid-Afrikaners om hul stemme te laat hoor. Ons kan nie toelaat dat die ANC-regering die gesondheidstelsel op dieselfde verwoestingspad plaas waarop die res van die land se staatsinstansies is nie,” het hy gesê. Die DA het die publiek genooi om ŉ petisie te teken met hul besware teen die NGV wat by die parlement ingehandig sal word. Kliek hier om die petisie te teken.